Source: http://docplayer.fi/3981554-Maksusuorituksen-ennustaminen-eraannytetyn-kulutusluoton-perinnassa.html
Timestamp: 2017-12-15 10:17:28+00:00
Document Index: 16265574

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

MAKSUSUORITUKSEN ENNUSTAMINEN ERÄÄNNYTETYN KULUTUSLUOTON PERINNÄSSÄ - PDF
MAKSUSUORITUKSEN ENNUSTAMINEN ERÄÄNNYTETYN KULUTUSLUOTON PERINNÄSSÄ
Download "MAKSUSUORITUKSEN ENNUSTAMINEN ERÄÄNNYTETYN KULUTUSLUOTON PERINNÄSSÄ"
1 MAKSUSUORITUKSEN ENNUSTAMINEN ERÄÄNNYTETYN KULUTUSLUOTON PERINNÄSSÄ Pro gradu -tutkielma Taloustiede Laatija Nina Pursiainen Ohjaaja Prof. Heikki Kauppi Turku Turun kauppakorkeakoulu Turku School of Economics
3 SISÄLLYS 1 JOHDANTO PISTEYTYKSEN KÄYTTÖTARKOITUS JA KULUTTAJAINFORMAATIO Asiakasriski Pisteytyksen hyödyntäminen liiketoiminnassa Pisteytys erääntyneen luoton perinnässä Kuluttajatietojen kerääminen Sosioekonominen asema Maksuhäiriöt ja luottotietomerkinnät Väestörekisteri, viranomaiset ja kuluttajan antamat tiedot Pysyväistulohypoteesi ja kulutuskäyttäytyminen TIEDON ARVIOINTI JA PISTEYTYSMENETELMÄT Kuluttajan subjektiivinen ja objektiivinen arviointi Muuttujan valinta ja pisteytysmalli Sosiaaliset verkostot Regressioanalyysi Tutkimuksen kohde, perusjoukko ja otos Tutkimuksen selitettävä muuttuja Aineiston selittävät muuttujat Hypoteesi MAKSUSUORITUKSEN TOTEUTUMINEN PISTEYTYKSEN KÄYTÖSTÄ PERINNÄSSÄ LÄHTEET LIITTEET LIITE 1 SUOMEN ASIAKASTIEDON MERKINNÄT LIITE 2 MUUTTUJIEN JAKAUMAT JA SIRONTAKUVIO... 63
4 KUVIOT Kuvio 1 Perintäprosessi Kuvio 2 Maksusuoritus sukupuolijaon perusteella Kuvio 3 Ansiotulojen jakauma Kuvio 4 Perinnässä olevien kulutusluottojen pääomien jakaumat Kuvio 5 Sirontakuvio velallisen ansiotulosta ja iästä Kuvio 6 Velallisten ikäjakauma Kuvio 7 Velallisten muut perintäsaatavat euroina TAULUKOT Taulukko 1 Credit scoringissa käytettyjä selittäviä muuttujia Taulukko 2 Velallisista ja kulutusluotoista käytettävissä olevat tiedot Taulukko 3 Mallinnuksessa käytettyjä muuttujia Taulukko 4 Kulutusluottoaineiston velallistiedot Taulukko 5 Kolmen selittävän muuttujan logit-malli Taulukko 6 Maksusuorituksen todennäköisyys (kolme selittävää muuttujaa) Taulukko 7 Neljän selittävän muuttujan logit-malli Taulukko 8 Maksusuorituksen todennäköisyys (neljä selittävää muuttujaa)... 55
5 5 1 JOHDANTO Pisteytys on laajasti käytössä luotonmyönnössä ja luottojen valvonnassa, koska pisteytystä hyödyntämällä luottolaitos voi luokitella asiakkaita tai seurata luottojen käyttäytymistä. Etenkin pankit tekevät luottopäätöksiä erilaisia pisteytystapoja hyödyntämällä, minkä pohjana olevat mallit perustuvat tilastollisilla menetelmillä rakennettuihin credit scoring -malleihin. Tällaisessa mallissa luotonhakijalle lasketaan tunnusluku, jonka perusteella luotonantaja tekee päätöksen siitä, myönnetäänkö hakijalle laina vai ei. Lisäksi luotonhakijoita voidaan jakaa erilaisiin riskiryhmiin hakijan saaman pistemäärän eli scoren perusteella. Myös luottojen tuoton maksimointia voidaan estimoida pisteytystuloksia soveltamalla, kun ennustetaan tulevaa kassavirtaa eri korkotasoilla. Pisteytystä voidaan hyödyntää rahoitussektorin lisäksi myös muunlaisessa liiketoiminnassa. Tutkielma tarkastelee pisteytystä ja sen soveltamista perintäalan näkökulmasta. Sama kuluttaja, jonka pankki on jo kertaalleen pisteyttänyt luotonhakuvaiheessa, pisteytetään uudelleen perinnässä. Oleellisin ero scoringissa pankin ja perintätoimiston välillä on se, että luottoriski on jo toteutunut: pankki on eräännyttänyt lainan ja lähettänyt saatavan kolmannen osapuolen perittäväksi. Perintätoimisto ei siis enää pyri pisteyttämään kuluttajan luottoriskiä, vaan se haluaa tietää, millä todennäköisyydellä kuluttaja tekee suorituksen perittäväksi siirtyneelle saatavalle. Perusajatus pisteytykseen on kuitenkin sama kuin rahoitussektorilla, koska molemmilla markkinoilla ollaan kiinnostuneita kuluttajan maksukyvystä. Tutkielma esittelee pisteytyksen käytön ja tavoitteet rahoitussektorilla. Koska pisteytystä käytetään yleisesti luottolaitostoiminnassa, esitellään pisteytys ensin luottolaitoksen näkökulmasta, minkä jälkeen käsitellään pisteytyksen käyttöä perintätoiminnassa. Samalla käydään läpi perintä- ja luottolaitostoiminta sekä niihin vaikuttava lainsäädännöllinen perusta, koska laki säätelee perintäpalkkioita ja toimintatapoja, joilla erääntyneitä saatavia voidaan periä. Kun kuluttaja ei hoida luottoa pankin kanssa tekemänsä sopimuksen mukaisesti, muuttuu luotto erääntyneeksi saatavaksi. Tällöin luottolaitos voi luottosopimuksen ehtojen mukaisesti eräännyttää lainan ja lähettää sen kolmannelle osapuolelle eli perintäyritykselle perittäväksi tai vaihtoehtoisesti periä saatavaa itse. Kun kolmas osapuoli aloittaa perinnän, syntyy luottolaitoksen asiakkaan ja perintäyrityksen välille asiakassuhde. Tämän suhteen kautta perintäyritys muodostaa kuvan velallisasiakkaasta.
6 6 Perintäyritys perii maksamattomia kulutusluottoja luottolaitoksen toimeksiannosta. Velalliselle lähetetään ensin maksuvaatimus, jossa kerrotaan kulutusluoton avoimet saldot ja perinnästä kertyneet kulut. Jos velallinen ei maksa saatavaa perintätoimistolle tai suoraan luottolaitokselle, voidaan velalliselle lähettää haaste, mikä lopulta johtaa ulosoton käyttämiseen saatavan perinnässä. Perintätoimistolla ja ulosottovirastolla on käytettävissä omien rekisterien lisäksi Väestörekisterikeskuksen, Suomen Asiakastiedon ja verottajan tietoja, joten velallisesta pystytään keräämään tietoja myös perinnän aikana. Luottolaitoksella on kuitenkin enemmän tietoja kuluttajasta kuin perintätoimistoilla, koska kuluttaja on luottoa hakiessaan täyttänyt luottohakemuksen. Perintätoimistolla ei ole mahdollista kerätä velallisasiakkaistaan tietoja vastaavalla tavalla, joten puuttuvien tietojen vuoksi pisteytyksessä käytettävät muuttujat voivat olla erilaisia perintä- kuin rahoitussektorilla. Tutkielman tavoitteena on löytää empiirisen tutkimuksen avulla luottoon tai velalliseen liittyviä ominaisuuksia, jotka vaikuttavat maksusuorituksen toteutumiseen saatavan perinnässä. Tarkasteluun on haettu Suomessa toimivan luottolaitoksen velallisista ne, joilla on erääntyneitä luottokorttisaatavia ja jotka ovat edenneet perintävaiheeseen. Pankkien luotonhakijoille tekemien pisteytysten perusteella voitaisiin olettaa, että myös perintäalalla velallisen iällä ja ansiotuloilla olisi merkitystä suorituksen tekemiselle. Lisäksi aikaisempien erääntyneiden saatavien lukumäärällä tai saatavien saldolla voisi olla merkitystä, kuten myös pankkisektorilla on muiden jo olemassa olevien luottojen määrällä. Maksusuorituksen suuruudellakin voi olla merkitystä velallisen maksuhalukkuuteen, joten saatavan koon ja suorituksen määrän vaikutusta mietitään mallin rakentamisen yhteydessä. Myös velallisen kokema hyöty voi vaikuttaa maksuhalukkuuteen, vaikka subjektiivista hyötyä onkin vaikea tuoda regressioon muuttujaksi. Velallinen voi kokea saavansa hyötyä esimerkiksi luottotietojen puhdistumisesta tai omantunnon keventymisestä, kun luotto on maksettu sovitusti pois. Hyödyn tunnetta on kuitenkin vaikea mitata taloustieteellisillä menetelmillä. Luoton ja velallisen ominaisuuksia tarkastellaan logistisella regressiolla, koska sitä käytetään yleisesti pisteytyksessä. Logit-mallilla pystytään laskemaan todennäköisyys, jolla esimerkiksi luottoriski toteutuu tai todennäköisyys, jolla velallinen maksaa perinnässä olevan saatavan. Logistisella regressiolla on myös heikkouksia. Menetelmä ei esimerkiksi ota huomioon pisteytettävän kuluttajan motiiveja tai toimintatapoja. Näin ollen malli jättää behavioristisen teorian tarkastelun ulkopuolelle, mistä sitä onkin kritisoitu
7 7 kirjallisuudessa (mm. Ferrary, 2003). Sosiaalisia verkostoja hyödyntämällä ja erilaisia heuristiikkoja käyttämällä olisi mahdollista muodostaa käsitys velallisen ominaisuuksista ja perustaa arvio näillä menetelmillä kerättyyn tietoon. Koska rahoitus- ja perintäalan yritykselle kertyy jatkuvasti kokemusta erilaisten asiakkaiden kanssa toimimisesta, voisi toiminnassa saatuja uusia kokemuksia hyödyntää kuluttajan laadun määrittämisessä tiettyjen peukalosääntöjen avulla. Ennen kuin aineistosta aletaan luoda muuttujia ja rakentaa mallia, käydään läpi pisteytyksen tarpeita rahoitussektorilla ja pisteytyksen käytön soveltamista perintäalan toimintaan. Tiedonkeruuta ja kuluttajan arviointia käsitellään pisteytyksen esittelyn jälkeen. Tulokset esitellään mallin valinnan yhteydessä.
8 8 2 PISTEYTYKSEN KÄYTTÖTARKOITUS JA KULUTTA- JAINFORMAATIO 2.1 Asiakasriski Luottolaitokset käyttävät aktiivisesti pisteytystä, koska rahoitustoimintaan sisältyy riski siitä, että luottoa ei makseta takaisin. Luottomarkkinat puolestaan eroavat normaaleista markkinoista kahdella tavalla. Ensinnäkin normaaleilla markkinoilla hyödykkeet, joita talouden agentit myyvät ja ostavat, ovat homogeenisia. Toiseksi hyödykkeen vaihto tapahtuu samanaikaisesti hyödykkeestä tehdyn maksun kanssa. Luottomarkkinoilla luotto luovutetaan maksulupausta vastaan eli maksusuoritus tapahtuu tulevaisuudessa. Lisäksi ylikysyntä luottomarkkinoilla on yleistä, joten kysyntä ylittää tarjonnan markkinakorolla. Luottomarkkinoilla hinta on yhtä kuin korko. Korko kertoo, mitä kuluttaja on luvannut maksaa eikä sitä, mitä kuluttaja lopulta maksaa takaisin. Takaisinmaksun epävarmuus näkyy luottolaitoksen riskinkaihtamisessa, mikä johtaa pyrkimykseen vähentää luottoriskiä. (Jaffee & Stiglitz, 1990, 838.) Luotonhakijoiden pisteytys luotonannossa juontaa juurensa toisen maailmansodan aikoihin aina vuoteen 1941, jolloin yhdysvaltalainen David Durand julkaisi tutkimuksensa osamaksulainoista. Durandin 1940-luvulla rakentama malli tunnisti muuttujia, joiden perusteella hakijat voitiin jaotella hyviin ja huonoihin riskin perusteella. Yhdysvaltalainen Household Finance Corp. pyrki käyttämään Durandin tekniikkaa uusien luotonhakijoiden pisteytyksessä jo aikaisessa vaiheessa ja vuonna 1948 yhtiö osoitti esityksessään pisteytyksestä saatujen tulosten ja luottotappioiden välisen yhteyden. Kuluttajaluototuksen määrä kasvoi huomattavasti toisen maailmansodan jälkeen, joten luottotoiminnan laajenemisen myötä Durandin kehittelemille ideoille tuli käyttöä. (Johnson, 2002, 6.) Pankki pyrkii pisteytyksen avulla minimoimaan toiminnasta syntyvät luottoriskit pitääkseen toimintansa kannattavana kilpailluilla markkinoilla. Lisäksi laki luottolaitostoiminnasta 1 määrittelee, että luottolaitoksen on tunnistettava ja seurattava asiakasriskiensä määrää. Lain mukaan luottolaitoksella on oltava riittävät kirjalliset periaatteet ja 1 Laki luottolaitostoiminnasta (121/2007)
9 9 menettelytavat toiminnastaan. Myös Basel II-sopimuksen 2 pääomavaatimusten mukaan pankeilla on oltava laskettuna todennäköisyydet luottoriskin toteutumiselle (Basel Committee, 2004), sillä pankit kantavat luottoriskin asiakkaidensa puolesta. Luottotappiot maksukyvyttömistä laina-asiakkaista jäävät siten pankin ja sen omistajien kannettaviksi. Luottoriski on hyvä tuntea myös siksi, että pankin oman pääoman tuotto syntyy pankin luotonannosta saaduista korkotuotoista. Myönnetty luotto näkyy pankin taseessa, koska se on osa pankin sijoitustoimintaa. Jos hakijoita ei pisteytettäisi luottoriskin selvittämiseksi, näkyisi toteutunut riski pankin taseessa luottotappioina ja korkotuottojen menetyksinä. Asuntoluototuksesta vuonna 2008 alkunsa saanut sub-prime -kriisi osoitti riskin arvioimisen tärkeyden yksityisasiakkaan luotonmyönnössä (Marshall, Tang & Milne, 2010) ja sen yhteyden pankin luottojen paketoimisessa rahoitusinstrumenteiksi. Rahoitustoiminnalla on myös makrotaloudellisia vaikutuksia. Luotonmyöntöön liittyvä riski takaisinmaksun todennäköisyydestä voi pahimmillaan johtaa luotonsäännöstelyyn. Kun luotonantoa säännöstellään, luotonhakijoita kohdellaan eri tavalla. Eriarvoinen kohtelu tarkoittaa sitä, että vaikka hakijat olisivat ominaisuuksiltaan samanlaisia, toisille myönnetään luotto ja toisille ei siitä huolimatta, että hakijat olisivat valmiita maksamaan luotosta markkinakoron tai peräti enemmän saadakseen positiivisen luottopäätöksen. (Jaffee ym. 1990, 839.) Kun luottomarkkinat toimivat huonosti, rahoitusta tarvitsevien toimijoiden pitää löytää resursseja muualta kuin luottolaitoksista toteuttaakseen investointeja. Jos rahoitusta on vaikea tai mahdoton löytää, investoinnit vähenevät ja kansantalouden kasvu hidastuu. Luotonanto perustuu asiakkaasta aiheutuvan luottoriskin tunnistamiseen. Riskin tunnistamisessa on kyse siitä, kuinka hyvin asiakasta ja hänen maksukykyään pystytään arvioimaan. Luotonhakijoita pisteyttämällä pankki pystyy tekemään objektiivisia päätöksiä siitä, kuka hakijoista mahdollisesti muodostaa luottoriskin pankille. Luottolaitos ei voi tietää kaikkea luotonhakijoista eli vallitsee epäsymmetrinen informaatio. Luottolaitos ei pysty täydellisesti arvioimaan hakijan luotettavuutta ja muita ominaisuuksia, joilla olisi 2 Pankin oman pääoma tuotto syntyy luotonmyönnöstä saaduista korkotuotoista. Koska luotonmyöntö on sijoitustoimintaa, näkyvät myönnetyt luotot pankin taseessa. Baselissa esitettyjen oman pääoman vaatimukset liittyvät siihen, että pankki tarvitsee omaa pääomaa turvatakseen tallettajien varat oman kannattavuutensa vaihteluilta. Pankin tuottojen taso riippuu luotonannon ja sijoitustoiminnan onnistumisesta, ja etenkin luottotappiokirjausten vuoksi tulot voivat jäädä ennakoitua pienemmiksi. Jotta luottotappioiden määrää voidaan arvioida, pitää pankin pysytä laskemaan odotettu tappio (Expected Loss, EL) (Basel Committee, 2004). Odotettu tappio on mahdollista laskea pisteytyksen avulla. Kun luotot on pisteytetty, ne voidaan ryhmitellä riskiluokkiin.
10 10 mahdollisesti vaikutusta luoton takaisinmaksuun. Pisteytys kuitenkin edesauttaa pankkia pienentämään luottoriskin mahdollisuutta, koska pisteytyksen avulla hakijoita pystytään jakamaan eri ryhmiin. Lisäksi asiakassuhteella luoton myöntävään pankkiin voi olla merkitystä riskiä arvioitaessa, koska pankilla on tällöin mahdollisuus käyttää pisteytyksen tukena omaa tietämystään asiakkuudesta. 2.2 Pisteytyksen hyödyntäminen liiketoiminnassa Suurin osa luottolaitosten liiketoiminnallisista tavoitteista liittyy tuottojen maksimointiin, kustannusten minimointiin (esimerkiksi luottotappiovaraukset) tai laskutuksesta perintään kuluvan ajan lyhentämiseen (Keeney & Oliver, 2003). Monet julkaistuista pisteytysmalleista ovat kuitenkin keskittyneet erottelemaan hyvät hakijat huonoista. Eisenbeis (1978) sekä Boyes, Hoffman ja Low (1989) pitävät tätä hakijoiden erotteluun pohjautuvaa luotonmyöntöä liian kapeana, koska pankit ovat pohjimmiltaan kiinnostuneita liiketoimintaan vaikuttavista tekijöistä, eivätkä vain hakijoiden pisteyttämisestä maksukyvyttömyyden todennäköisyyden perusteella. (Eisenbeis, 1978; Boyes ym. 1989, 3.) Julkaisuissa esiintyvät credit scoring -mallit ovat pääsääntöisesti keskittyneet maksukyvyttömyyden ennustamiseen luotonhakijoiden luokittelussa. Luotonantoon liittyy kuitenkin paljon muuta kuin maksukyvyttömyyden arviointi. Jos oletetaan, että pankin johdon tavoite on maksimoida osakkeenomistajien pääoman markkina-arvo, pitäisi luottoanalyysissä pyrkiä maksimoimaan luotonmyönnön odotettu nykyarvo. Kun luotonmyöntömalleja luodaan, pisteytyksellä voidaan esimerkiksi rakentaa malli, joka optimoi myönnettyjen luottojen määrän ja tulevien tuottojen nykyarvon. (Eisenbeis, 1978.) Pisteytyksen avulla on siten mahdollista minimoida riskiä luoton maksun laiminlyömisestä tai optimoida tuottoa (Marron, 2007). Perintätoiminnassakin olisi mahdollista rakentaa pisteytysmalli, jossa velallisen tuottamaa kassavirtaa voitaisiin ennustaa kussakin perintävaiheessa. Tässä tutkielmassa keskitytään velallisen maksukyvyn ennustamiseen ja jätetään kassavirtanäkökulma tarkastelun ulkopuolelle. Rahoitustoiminnan tuottoa voidaan optimoida riskihinnoittelulla, jossa korkotaso määräytyy asiakasriskin perusteella. Hinnoittelussa kuluttajat jaetaan ryhmiin arvioidun riskin perusteella, minkä jälkeen ryhmät hinnoitellaan koron avulla. Mitä enemmän kuluttajan luoton arvioidaan sisältävän riskiä, sitä korkeammalla korolla hänelle myönnetään luottoa. Tuoton optimoiva pisteytys onkin johtanut siihen, että yhä useammalle
11 11 luotonhakijalle on mahdollista myöntää lainaa. Kun luottoja annetaan aikaisempaa useammalle kuluttajalle, voidaan kasvavan luotonmyönnön katsoa lisäävän kuluttajien hyvinvointia. Vaikka maksun laiminlyönnin todennäköisyys olisikin kuluttajalla suuri, hän voi silti olla tuottava asiakas luottolaitokselle. Itse asiassa korkeamman riskin asiakas voi olla tuottavampi luottolaitokselle kuin täysin riskitön asiakas. Tuottavuus perustuu siihen, että heikomman maksukyvyn omaava kuluttaja maksaa luottokorttiostoksiaan erissä, jolloin luottolaitokselle kertyy korkotuottoja maksuerien kautta. Sen sijaan kuluttaja, joka maksaa luottokorttilaskunsa kerralla, ei kerrytä korkotuottoja. (Marron, 2007, 122.) Malleja on kehitetty myös luottokannan ylläpitoa ja uudelleenarviointia varten. Luoton myöntämisen jälkeen sitä täytyy hallinnoida, jotta pankki pystyy seuraamaan taseessaan olevien luottojen kehitystä. Seurantaa varten on kehitetty muun muassa Adaptive Control Systems (ACS) -malli, jonka avulla voidaan implementoida sekä nopeasti että tarkasti erilaisia strategioita ja välittömästi arvioida näiden strategioiden toimivuutta (Hopper & Lewis, 2002, 35 39). ACS-malli ei huomioi luottohistoriaa tai luoton sisältämää riskiä, mutta mallin etu on siinä, että sillä voidaan korvata huonoksi havaittu strategia tehokkaammalla. Erilaisia strategioita käyttämällä voidaan erääntyneisiin luottoihin kohdistaa toisistaan eroavia toimenpiteitä riippuen siitä, missä tilassa luotto milloinkin on. Kun toimenpiteitä on tehty strategian mukaisesti, tuloksia pystytään arvioimaan. Arvioinnin perusteella on mahdollista testata välittömästi toista strategiaa, jonka kokeilu tehdään esimerkiksi rinnakkain vanhan strategian kanssa luottoasiakasjoukosta otetulla otoksella. Käytössä olevaa strategiaa kutsutaan nimellä Champion ( Mestari ) ja sen haastajaa nimellä Challenger ( Haastaja ). Jos Challenger osoittautuu paremmaksi, otetaan se käyttöön aikaisemman strategian sijaan. (Hopper ym. 2002, ) Perintätoiminnassa voidaan myös kokeilla vaihtoehtoisia strategioita saatavan perimiseksi, joten perintäyrityksen rekisterissä olevia velallisia voidaan jakaa erilaisiin ryhmiin ja kokeilla eri toimenpiteitä ryhmän sisällä perinnän tehostamiseksi. ACS-malli on jatkuva prosessi. Kuten kaikissa malleissa, pisteytyksessäkin on tärkeää tietyin väliajoin testata olemassa olevaa mallia, koska ajan kuluessa aineistossa voi tapahtua muutoksia, joiden vuoksi vanhat pisteytyskriteerit eivät enää päde. Jos luottoja käsitellään pitkään vanhoilla pisteytysmalleilla, optimaalinen luottopolitiikka ei enää olekaan optimaalista, sillä päätöksiä tehdään vanhoihin tietoihin perustuen (Eisenbeis, 1978). Sama mallin vanhentumisongelma koskee myös perintätoimintaa, joten olemassa
12 12 olevia menetelmiä ja toimintatapoja pitää voida arvioida ja testata ja tarpeen tullen muuttaa. Luottojen hallinnoimisessa voidaan käyttää ACS-mallin lisäksi behaviour scoringia, joka huomioi luottoon sisältyvän riskin. Behaviour scoring tarkoittaa luoton pisteyttämistä sen käyttäytymistä seuraamalla, eli seuraamalla sitä, miten luotolle laskettu ja sovittu maksuohjelma pysyy aikataulussa. Eri maksutilanteissa olevia luottoja pisteyttämällä voidaan arvioida luoton takaisinmaksuriskiä. Luottoasiakkuuksia seuraamalla on mahdollista ennustaa, millä todennäköisyydellä maksusuoritukset tulevat ajallaan tai millä todennäköisyydellä luotto palautuu jälleen hyvien luottojen joukkoon. Pisteytyksen avulla ei voida varmuudella tunnistaa yksittäisiä luottosopimuksia, vaan pisteytys antaa ainoastaan todennäköisyyden sille, miten hyvin samat kriteerit täyttävää luottoa hoidetaan. Matemaattisesti ja teknisesti luottojen hoitamiseen perustuvaa käyttäytymispisteytystä on kuitenkin vaikea rakentaa, vaikka pisteytystaulun rakentaminen lähtee yksinkertaisuudessaan liikkeelle määrittelemällä tyydyttävä (satisfactory) luotto. Kun määrittely on tehty, luotot jaetaan kahteen ryhmään, joita verrataan keskenään. Tavoitteena on löytää selkeitä eroja ryhmien väliltä, jotta ryhmän luotoille voidaan kohdistaa oikeanlaisia toimenpiteitä. (Hopper ym. 2002, ) Rahoitustoimintaa varten estimoituja malleja on mahdollista hyödyntää perinnässä, kuten edellä onkin jo mainittu. Perintätoiminnassa pisteytystä voidaan käyttää maksusuorituksen todennäköisyyden arvioimisen lisäksi perintätoimenpiteiden määrittelyssä. Samalla tavalla kuin pankit voivat laskea, millä todennäköisyydellä myönnetty luotto säilyy maksuaikataulussa, voitaisiin perinnässä ennustaa tehdyn maksusuunnitelman pitävyyttä. Lisäksi tilastollisia menetelmiä hyödyntämällä velallisen ominaisuuksia olisi mahdollista tutkia tarkemmin ja selvittää, missä vaiheessa kannattaa tehdä mitäkin perintätoimenpiteitä prosessin tehostamiseksi. 2.3 Pisteytys erääntyneen luoton perinnässä Perintäalalla yrityksen ja kuluttaja-asiakkaan suhde on erilainen kuin rahoitusalalla. Perintäyritys ei tarjoa hyödykettä suoraan vaan välillisesti kuluttajalle, sillä asiakassuhde perintäyrityksen ja kuluttajan eli velallisen välille syntyy vasta, kun kolmas osapuoli siirtää erääntyneen saatavan perintäyrityksen perittäväksi. Näin ollen voidaan puhua toimeksiantaja-asiakkaista ja velallisasiakkaista. Toimeksiantaja-asiakas toimittaa kir-
13 13 janpidostaan asiakkaan erääntyneen laskun 3, jota perintäyritys ryhtyy perimään saatavien perinnästä annetun lain puitteissa. Esimerkkeinä tutkielmassa käytetään pankin 4 ja sen henkilöasiakkaan välistä suhdetta. Luottolaitoksen yritysasiakkaat jätetään tarkastelun ulkopuolelle, koska niiden toimintaympäristö eroaa lainsäädännön ja maksupolitiikan osalta henkilöasiakkaista 5. Kun pankki lähettää eräännytetyn luoton perittäväksi toimeksiantona, noudattaa perintätoimisto lakia saatavien perinnästä 6 ja siihen sisältyvää ns. hyvää perintätapaa. Hyvä perintätapa tarkoittaa sitä, ettei perinnässä saa käyttää velallisen kannalta sopimatonta menettelyä antamalla vääriä tai harhaanjohtavia tietoja maksun laiminlyönnin seuraamuksista tai vaarantaa velallisen yksityisyyden suojaa. Lisäksi hyvän perintätavan mukaan velalliselle ei saa aiheuttaa kohtuuttomia tai tarpeettomia kuluja taikka tarpeetonta haittaa. Toimeksisaajalla on oikeus vaatia perintätoimista kuluja, jotka velallisen tulee maksaa. Kulujen enimmäismäärästä on säädetty perintälaissa. Empiirisessä osuudessa on oletettu, että kaikkia tarkastelussa olevia luottoja on peritty hyvän perintätavan mukaisesti. Perintäkuluja ei empiirisen osuuden tarkastelussa oteta huomioon. Kuluttajasaatavan kuten luoton siirtyminen perintään toimeksiantona tarkoittaa käytännössä sitä, että velkoja, jota kohtaan kuluttajalla on maksuvelvoite, siirtää oikeuden saatavan perintään toimeksisaajalle. Saatavien perinnästä asetetun lain mukaan velallisen ja toimeksisaajan välisiä sopimuksia maksuajasta ja -tavasta tai muuhun maksamiseen liittyvästä järjestelystä sitoo myös velkojaa. Tämä pätee myös toiseen suuntaan. Jos toimeksiantaja eli pankki saa velalliselta suorituksen, joka on maksettu suoraan toimeksiantajalle, tulisi toimeksiantajan ilmoittaa suorituksesta toimeksisaajalle. Ilmoitus tulisi tehdä, jotta perinnässä olevan luoton avoin pääoma ja korko pysyvät ajan tasalla. Tutkielmassa mukana olevien kulutusluottojen osalta on huomioitu kaikki suoritukset eli 3 Erääntyneestä laskusta tai maksuerästä puhutaan tutkielmassa erääntyneenä saatavana tai pelkästään saatavana. 4 Tutkielma käyttää termiä luottolaitos, kun puhutaan yleisesti luottotoiminnasta. Esimerkeissä käytetään pankkien toimintatapoja ja viitataan pankin tekemiin luottosopimuksiin. 5 Yritys on oikeushenkilö, kun taas henkilöasiakas on luonnollinen henkilö. Luotonanto ja perintä ovat erilaisia oikeus- ja luonnollisille henkilöille. Ero syntyy jo luotonmyönnön alussa, sillä yrityspankki tekee oikeushenkilöihin kohdistuvat luottopäätökset, jotka perustuvat muun muassa yrityksen tilinpäätöstietoihin. Perinnässä puolestaan oikeushenkilölle voidaan lähettää tratta, joka on julkisuusuhkainen maksukehotus. Luonnolliselle henkilölle ei voi lähettää trattaa. 6 Laki saatavien perinnästä ( /153). Kun saatavien perintään liittyvään lakiin viitataan tutkielmassa tästä eteenpäin, tarkoitetaan aina tätä lakia, ellei erikseen toisin mainita.
14 14 jakoa ei ole tehty sen perusteella, onko velallisen tekemää suoritusta kirjattu perinnän aikana perintäyritykselle vai luottolaitokselle. Perintäprosessi alkaa pankin myönnettyä luoton kuluttajalle, joka ei hoida luottoa sopimuksen mukaisesti. Ennen kuin pankki on tehnyt puoltavan luottopäätöksen, se on selvittänyt hakijan taustatiedot ja tehnyt arvion hakijasta luottoriskin minimoimiseksi. Kuluttaja, jolle pankki on myöntänyt luoton, on velvollinen hoitamaan luottoa sovittujen ehtojen mukaisesti. Luottosopimus ja sen maksuehdot määrittelevät pankin ja asiakkaan välisen maksusuunnitelman, jolla asiakas lyhentää hänelle myönnettyä luottoa ja maksaa luotolle laskettua luottokorkoa. Jos kuluttaja laiminlyö maksuvelvollisuutensa, pankille syntyy luottosopimukseen perustuva oikeus ryhtyä tarvittaviin toimenpiteisiin lainan takaisinmaksun varmistamiseksi. Luottosopimuksen ehdot ja lainsäädäntö määrittelevät toimintarajat, joiden puitteissa pankki voi eräännyttää luoton ja vaatia asiakasta maksamaan luotto takaisin. Erääntynyt saatava syntyy, kun asiakas ei noudata sopimuksessa mainittuja maksuehtoja. Pankki pyrkii ensisijaisesti neuvottelemaan asiakkaan kanssa silloin, kun asiakkaalle on jäänyt sovittuja kuukausieriä maksamatta. Pankki voi esimerkiksi antaa asiakkaalle maksuvapaita kuukausia tai sopia pelkästään korkojen maksamisesta tiettynä ajanjaksona, jotta asiakkaalla olisi mahdollista päästä pahimman ajan yli esimerkiksi sairauden takia. Jos neuvottelemalla ei päästä sopuratkaisuun, pankki voi luottosopimuksen puitteissa eräännyttää luoton ja vaatia sen välitöntä takaisinmaksua. Tällaisessa tapauksessa pankki voi ryhtyä perinnän vaatimiin toimenpiteisiin ja periä luottoa kuluineen asiakkaalta. Ylimääräisistä kuluista johtuen velallisen näkökulmasta edullisimmaksi tulisi maksaa luotto sovittujen alkuperäisten ehtojen mukaisesti. Perintätoimisto lähettää toimeksiannon saatuaan kuluttajavelalliselle kirjallisen maksuvaatimuksen, johon on lisätty perinnästä aiheutuvia kuluja. Ensimmäisen maksuvaatimuksen vastaanotettuaan velallinen on viimeistään tullut tietoiseksi siitä, että luotto on siirretty perittäväksi perintäyhtiölle. Perintäprosessi on havainnollistettu Kuviossa 1. Velallisella on maksuvaatimuksen vastaanottamisen jälkeen mahdollisuus sopia toimeksisaajan kanssa maksusuunnitelmasta. Jos velallinen ei tee maksusuunnitelmaa tai pyydä esimerkiksi maksuvaatimuksen eräpäivän siirtoa, siirtyy perintä seuraavaan vaiheeseen. Jokainen perintävaihe kasvattaa velalliselle perinnästä aiheutuvia kuluja.
15 15 Velallinen voidaan haastaa oikeuteen, jos saatavaa ei makseta vapaaehtoisen perinnän aikana. Kun haaste etenee oikeuteen ja yksipuoliseen 7 käräjäoikeuden tuomioon, voi perintäyhtiö siirtää saatavan ulosottoon. Ulosottovirasto aloittaa saatavan perinnän lähettämällä velalliselle vireilletuloilmoituksen ja maksukehotuksen. Jos velallinen ei kykene maksamaan saatavaa, hänen pitää ottaa yhteyttä ulosottomieheen. Jos taas velallinen ei maksa saatavaa vapaaehtoisesti, velallisen tuloa tai omaisuutta voidaan ulosmitata. Ulosmittaus tarkoittaa sitä, että velallisen tuloja ja omaisuutta ulosmitataan, kunnes ulosotossa oleva velka tulee maksetuksi. Jos velallisella ei ole ulosmitattavaa omaisuutta tai tuloa, ulosotto päättyy varattomuustodistuksen antamiseen. (Oikeuslaitos, 2010.) Sekä yksipuolinen tuomio (YVK 8 ) että ulosoton velkojalle antama estetodistus (UMS tai UMV) näkyvät merkintänä velallisen luottotiedoissa, joten velan etenemistä haasteelle ja ulosottoon voidaan pitää viimeisinä keinoina periä saatavaa ja epäedullisimpina vaihtoehtona velalliselle. Pisteytysmallissa olisi syytä tarkastella maksusuorituksen ajankohtaa eli onko suoritus tehty ennen haastetta vai sen jälkeen. Tällöin nähtäisiin, kuinka kannattavaa haastaminen on ja minkä tyyppiset velalliset maksavat haasteuhan jälkeen. Toinen tarkastelu voidaan tehdä YVK-merkinnän jälkeen ja seurata, tuleeko ulosotosta varattomuusmerkintä vai saadaanko ulosoton kautta maksusuorituksia. 7 Yksipuolinen tuomio annetaan tapauksessa, jossa velallinen ei ole vastannut haasteeseen sen saatuaan. Tällöin käräjäoikeus ratkaisee asian ilman valmistelua. Ratkaisu annetaan ilman, että kantajaa tai vastaajaa tarvitsee kutsua oikeuden istuntoon. (Oikeuslaitos, 2010.) 8 YVK, UMS ja UMV ovat Suomen Asiakastiedon (SAT) käyttämiä lyhenteitä luottotietorekisterissä. ks. LIITE 1.
16 16 Luottolaitos lähettää toimeksiannon perittäväksi Luottolaitos ja perintätoimisto tekevät sopimuksen erääntyneen saatavan perinnästä. Vapaaehtoinen perintä 1. maksuvaatimus lähetetään velalliselle Velallisasiakkaalla on 14 päivää aikaa maksaa saatava. 2. maksuvaatimus, joka sisältää haasteuhan, lähetetään velalliselle Jos velallinen ei maksa saatavaa tai tee maksusuunnitelmaa, lähetetään 2. maksuvaatimus, joka sisältää haasteuhan. Jos velallinen ei tee suoritusta saatavalle, etenee perintä haasteelle. Haaste Velalliselle toimitetaan haaste kirjattuna kirjeenä tai haastemiehen välityksellä. Oikeudellinen perintä Yksipuolinen tuomio käräjäoikeudesta Jos velallinen ei vastaa haasteeseen, ratkaisu annetaan ilman oikeuden istuntoa. Tuomio toimitetaan ulosottoon Ulosotto Tilitykset uo:n kautta perintätoimistolle Kyllä Velallinen maksaa uo:n kautta Ei Estetilitys varattomuuden tms. johdosta Perintä päättyy, kun saatava on loppuunmaksettu Kuvio 1 Perintäprosessi 9 9 Tutkielman tekijä työskenteli vuosina analyytikkona saatavien hallinnassa. Perintäprosessi on kuvattu sen toimintatavan mukaisesti, joka tuolloin oli voimassa.
17 17 Perinnästä aiheutuvat kulut koostuvat yleensä maksuvaatimuksista ja viranomaiskuluista, joita on syntynyt haasteprosessin aikana. Velallisen maksettavaksi tulevat myös ne kulut, joita haasteessa on vaadittu. Perintälaki määritteleekin kokonaiskulut, jotka velalliselta voidaan vaatia perintäkuluina. Jos saatavan pääoma on 250 euroa tai vähemmän, lain mukaan perintäkuluina voidaan vaatia enintään 190 euroa ja pääoman ylittäessä 250 euroa perintäkulut voivat olla 220 euroa. Vaikka perintäkulujen maksimimäärä onkin laissa säädetty, kasvaa kokonaisvelan määrä koko ajan, koska viivästyskorko juoksee saatavalle. Mitä aikaisemmin velallinen maksaisi saatavan pois, sitä vähemmän saatavan perimisestä koituisi kuluja ja korkoja maksettavaksi. Kulujen osuudella pääomasta ja viivästyskorkojen kertymisellä voisikin olla vaikutusta velallisen kokemaan hyötyyn, jonka hän saisi maksamalla velat ajallaan. Koska suoritus kohdistetaan ensin korolle, juoksee pääomalle korkoa niin kauan kunnes pääoma on maksettu. Aikaisin maksamisen hyöty syntyy siitä, että velallinen säästää perintäkuluissa ja viivästyskoroissa. Pisteytyksen kannalta kulujen ja korkojen yhteenlaskettua saldoa voidaan verrata kulutusluoton saldoon ja käyttää tätä yhtenä selittävänä muuttujana mallissa. Oletetaan tilanne, jossa aikaa on kulunut muutama vuosi saatavan perintään lähettämisestä ja korko on kasvattanut kokonaisvelan määrää. Kun velallinen tekee suorituksen saatavalle, kohdistuvat suoritukset ensin korolle. Velallinen voi joutua maksamaan useamman maksuerän ennen kuin maksettava määrä alkaa lyhentää itse pääoman määrää. Tällaisessa tilanteessa, jossa velallinen maksaa pitkään pelkkiä korkoja, velallinen voi turhautua siihen, että pääoma ei lyhene lainkaan ja lopettaa tämän vuoksi maksamisen kokonaan. Maksamisen lopettaminen johtaa siihen, että korkojen määrä alkaa jälleen kasvaa suhteessa pääomaan. Velallinen voikin minimoida viivästyskoron määrän maksamalla saatavan aikaisessa vaiheessa, jolloin hänen kokemansa hyöty velan maksamisesta on suurempi aikaisessa kuin myöhemmin takaisinmaksamisessa. Maksamisen ajankohtaa ei kuitenkaan oteta huomioon empiirisessä osuudessa rakennettavassa mallissa, koska malli pyritään pitämään mahdollisimman yksinkertaisena. Erääntynyttä saatavaa koskee laki velan vanhentumisesta 10. Velka vanhenee kolmessa vuodessa, ellei velan vanhentumista katkaista. Vanhentuminen voidaan lain mukaan katkaista sopimalla maksujärjestelyistä tai muistuttamalla velallista saatavasta yksilöllisesti. Lisäksi vanhentuminen katkeaa, jos velallinen tekee suorituksen saatavalle. Jos 10 Laki velan vanhentumisesta ( /728)
18 18 saatavalle on haettu oikeuden päätös, saatava on ulosottokelpoinen 15 vuotta. Tämän ajan jälkeen saatavaa ei enää voida periä ulosottoteitse, joten saatavaa on pidettävä vanhentuneena. Kun velka on ehtinyt vanhentua, velallisella ei ole insentiiviä maksaa velkaa pois muuta kuin moraalisista syistä. Vanhentuneet saatavat onkin jätetty tutkielman tarkastelun ulkopuolelle. Luoton maksamatta jäämiselle voi olla useita erilaisia syitä, sillä velallisten joukko ei ole homogeeninen. Yhteistä velallisten ryhmälle on kuitenkin se, että heille on myönnetty luotto eli he ovat läpäisseet luottolaitoksen asettamat luotonantokriteerit. Jostain syystä luottoa ei kuitenkaan ole maksettu sovitun mukaisesti. Taustalla voi olla työttömyyttä tai pitkäaikaissairautta, mutta myös välinpitämättömyyttä maksuvelvoitetta kohtaan. Kuten maksamatta jättämiseen myös halukkuuteen alkaa hoitaa erääntynyttä saatavaa voi olla monia eri taustatekijöitä. Uuden työpaikan saanti työttömyyden jälkeen tai sairaudesta toipuminen voi mahdollistaa velan pois maksamisen. Myös halu päästä eroon maksuhäiriömerkinnöistä tai halu välttää tuleva luottotietomerkintä voi toimia kannustimena maksaa saatava. Näin ollen maksuhalukkuutta ja halukkuuden myötä maksusuorituksen todennäköisyyttä olisi mahdollista tarkastella myös kuluttajan preferenssien näkökulmasta. Perinnän onnistumisen kannalta olisi myös hyvä pyrkiä selvittämään, mitkä tekijät vaikuttavat kuluttajan maksukykyyn ja -halukkuuteen. Pisteytystä hyödyntämällä on mahdollista ennustaa, mitä toimenpiteitä missäkin perintävaiheessa tulisi tehdä erilaisille velallisille. Perintä- ja viranomaiskulut kasvattavat kokonaisvelan määrää ja etenkin pienten saatavien kohdalla kulujen osuus alkuperäiseen velkaan mitoitettuna kasvaa suhteessa paljon verrattuna suurempiin saataviin. Kun pankki aloittaa luoton perinnän, se perii luoton pääoman lisäksi erääntynyttä luottokorkoa sekä pääomalle että luottokorolle kertyvää viivästyskorkoa. Viivästyskoron juokseminen johtaa siihen, että kuluttajan maksettavaksi tuleva loppusumma kasvaa ajan kuluessa. Sekä asiakkaan että pankin kannalta edullisinta olisi, että myönnetty luotto ei koskaan siirtyisi perintävaiheeseen, koska perintä aiheuttaa kuluja molemmille osapuolille. Luotonsaajalle kuluja aiheuttavat pääomalle ja luottokorolle laskettava viivästyskorko ja pankille puolestaan maksamattomasta luotosta muodostuvat luottotappiokirjaukset. Pankille muodostuu tappioita myös saamatta jääneistä korkotuotoista. Velallispisteytyksellä on mahdollista tehostaa perintää. Koska perinnästä aiheutuu kuluja, perinnän kohdentaminen saatavatasolla voi supistaa menoja. Esimerkiksi haastemak-
19 19 sua voidaan pitää investointina saatavan perintään, joten pisteytyksen avulla pystyttäisiin arvioimaan, millaisia velallisia ylipäätään kannattaa haastaa, jotta haasteen jälkeisessä perinnässä saataisiin kassavirtaa ja vastinetta investoinnille. Perinnässä tarpeet ovat kuitenkin samantyyppisiä kuin luoton seurannassa ja valvonnassa. Kuten luottoa, myös perintäsaatavaa halutaan seurata, koska velallisen tilanteessa tapahtuu muutoksia ajan kuluessa. Kun saatava on seurannassa, muutos on mahdollista huomata ajoissa ja ryhtyä oikeanlaisiin toimenpiteisiin perinnän aloittamiseksi uudelleen tai jo alkaneen perinnän tehostamiseksi. 2.4 Kuluttajatietojen kerääminen Pisteyttääkseen kuluttajan, pankki kerää tietoja hänestä. Tämä tapahtuu silloin, kun kuluttaja hakee lainaa pankista. Jos kuluttaja on ennestään pankin asiakas, pankilla on järjestelmässä tietoja luotonhakijasta. Jos kuluttaja on pankille täysin vieras, pankin pitää ensin selvittää perustiedot luotonhakijasta. Finanssivalvonnan mukaan rahoituspalvelun tarjoajilla on oikeus ja velvollisuus hankkia asiakkaistaan tietoja, jotka ovat tarpeellisia asiakkaan taloudellisen aseman selvittämiseksi. Suomessa luottotietolaki 11 ja henkilötietolaki 12 määrittelevät ne tiedot, joita voidaan kerätä luotonhakijasta. Lisäksi luottotietolaki määrittää tiedon tallentamiseen, tuottamiseen ja luovuttamiseen liittyvät velvollisuudet ja rajoitukset. Lain mukaan luottotietorekisteriin voidaan tallentaa nimi- ja osoitetietojen lisäksi henkilötunnus, toimintakelpoisuutta koskevat tiedot, maksuhäiriötiedot ja niitä täydentävät tiedot. Henkilötietolain perusteella arkaluontoisten henkilötietojen käsittely on kielletty. Arkaluontoisina tietoina pidetään muun muassa rotua tai etnistä alkuperää, yhteiskunnallista, poliittista tai uskonnollista vakaumusta, terveydentilaa ja sosiaalihuollon tarvetta. Equal Credit Opportunity Act eli ECOA 13 kieltää Yhdysvalloissa syrjinnän luottoa haettaessa rodun, ihonvärin, uskonnon, kansallisuuden, sukupuolen, siviilisäädyn ja iän pe- 11 Luottotietolaki ( /527) 12 Henkilötietolaki ( /523) 13 Hakijan ominaisuuksien käyttöä rajoitettiin Yhdysvalloissa 1970-luvun puolessa välissä voimaanastuneella Equal Credit Opportunity Act eli ECOA-lailla. (US Department of Justice, 2010.) Luotonmyönnön läpinäkyvyyden lisäämiseksi ja tasapuolisen kohtelun takaamiseksi säädetty ECOA ja luottomarkkinoiden kasvu yhdessä johtivat 1970-luvulla siihen, että luottolaitokset alkoivat asiakkaiden ominaisuuksien sijaan määrittää kuluttajan muodostamaa riskiä.
20 20 rusteella sekä sillä, saako hakija tulonsiirtoja. Luottolaitos voi kysyä näitä tietoja joissakin tapauksissa, mutta niitä ei saa käyttää luottopäätöstä arvioidessa eikä luottoehtoja asetettaessa. (Federal Trade Commission, 2010.) Koska tietoja ei ole mahdollista tallentaa luottohakemukseen, tietoja ei voida hyödyntää Yhdysvalloissa tehtävässä pisteytyksessä. Yhdysvalloissa luotonhakijalla on myös oikeus tietää syy, miksi hänelle ei myönnetty lainaa, joten ECOA:sta johtuen syynä voidaan mainita esimerkiksi liian matala tulotaso sen sijaan, että myöntämättä jättäminen perustuisi johonkin tiettyyn hakijakohtaiseen ominaisuuteen. Luotonhakijalta kysytään luottohakemusta täytettäessä henkilö- ja yhteystietojen lisäksi ammattia, koulutusta ja työhistoriaa sekä aikaisempien velkojen määrää. Jotta pankki pystyy varmistamaan luotonhakijan työtiedot, voi pankki pyytää häneltä työtodistusta tai palkkakuittia asian todentamiseksi. Epäsymmetristä informaatiota ei kuitenkaan voida kokonaan sulkea pois velallistietoja keräämällä. Jos luotonhakijalla on kulutus- tai muita luottoja toisessa pankissa kuin siinä, josta hän hakee lainaa, ei hakemuksen vastaanottava pankki pysty varmistamaan hakijan antamien tietojen oikeellisuutta hakijan ilmoittamien luottojen määristä. Suomessa ei ole positiivista luottorekisteriä, josta luottolaitos pystyisi tarkistamaan hakijan luottohistorian. Tutkielman tekijän työskennellessä vuonna 2001 Yhdysvalloissa Private Banking & Commercial Lending -yksikössä luotonhakijan taloudellinen historia tarkistettiin pankin käyttämästä rekisteristä 14. Positiivisesta luottorekisteristä oli nähtävissä hakijan luottokortti- ja kulutusluottohistoria sekä näiden luottojen maksuhistoria. Jos hakija ei ollut tehnyt maksuerälle suoritusta ajallaan, rekisteri näytti maksuviiveen määrän päivinä sekä sen, oliko myös muita eriä jäänyt maksamatta jo aikaisemmin. Suomessa vuonna 1987 voimaantullut henkilörekisterilaki (vuodesta 1999 henkilötietolaki 15 ) kielsi voimassaolevia luottosopimuksia koskevien tietojen keräämisen, joten nykyisin rekisteri sisältää pelkästään tietoja maksuhäiriöistä. Näin ollen Suomessa tehtävässä pisteytyksessä ei ole mahdollista hyödyntää kuluttajan luottotietohistoriaa. Luottotietoja myyvillä yrityksillä on Yhdysvalloissa kattavat tiedot koko maan kuluttajista. Yritykset kuten Experian ja Equifax keräävät eri puolilta maata sijaitsevilta luotto- 14 Yhdysvalloissa toimii kolme suurta yritystä, jotka tarjoavat luottohistoriatietoja, joita ne myyvät mm. luottolaitoksille ja vakuutusyhtiöille (www.credisourceonline.com). Yhtiöistä Equifax ja Experian toimivat useissa maissa myös Euroopassa (www.equifax.com ja 15 Henkilötietolaki (523/1999)
21 21 laitoksilta historiatietoja kuluttajaluotoista. Kerättyä tietoaineistoa hyödyntämällä nämä yritykset tekevät pisteytystä 16, jota ne myyvät eteenpäin luottolaitoksille, jotka eivät itse rakenna pisteytysmalleja. Pisteytystuloksia ostavat myös pankit, jotka sisällyttävät pisteytystietoja omiin räätälöityihin järjestelmiinsä. (Marron, 2007, 117.) Luottohakemuksella kerätään tietoja, koska tietojen avulla luotonhakijan ominaisuuksia pisteytetään tilastollisessa mallissa relevanttien ominaisuuksien, kuten ikä, ansiotulot ja ammatti perusteella (Steenacker & Goovaerts, 1989, 31). Kuluttajasta lasketun luottoriskin todennäköisyyteen vaikuttavat hänen ominaisuuksistaan saadut jakaumat, joiden perusteella kuluttajat jaotellaan eri riskiryhmiin. Ennen tietokoneiden yleistymistä luotonhakijoiden pisteytys toteutettiin manuaalisesti. Ero manuaalisen ja tilastollisen käsittelyn välillä on siinä, että arviointi ei ole henkilökohtaista vaan jakaumiin perustuvaa. Luotonhakijalle annettiin manuaalisessa käsittelyssä eri ominaisuuksien perusteella pisteitä, joiden yhteenlaskettu määrä kertoi, myönnetäänkö hakijalle luotto vai ei. Pisteet eivät kuitenkaan tuolloin perustuneet laskettuihin tilastollisiin jakaumiin, vaan hakijasta tehtyyn arviointiin Sosioekonominen asema Kuluttajan sosioekonomisen aseman määrittävät koulutustausta ja ammatti. Asemaa voidaan käyttää yhtenä selittävänä muuttujana, kun kuluttajalle lasketaan pisteitä luotonannossa. Tilastokeskuksen tekemä luokitusstandardi sosioekonomisesta asemasta perustuu henkilön pääasialliseen toimintaan, ammattiin, ammattiasemaan ja toimialaan sekä elämänvaiheeseen (Tilastokeskus, 2010). Pääryhmät ovat yrittäjät, ylemmät ja alemmat toimihenkilöt, työntekijät, opiskelijat ja eläkeläiset. Ammatin käyttöä selittävänä muuttujana on kritisoitu. Kritiikki on kohdistunut kausaalisuuteen, koska ammatilla ei ole syy-yhteyttä odotettuun maksukykyyn. Sen sijaan ansiotuloilla voidaan selittää syy-yhteyttä maksamisen todennäköisyyteen. Ammattia on kuitenkin käytetty muuttujana, koska sillä on havaittu tilastollinen yhteys maksukykyyn. (Johnson, 2002, 7.) Vaikka selittävällä muuttujalla ei olisi syy-yhteyttä selitettävään 16 Luottotietoja myyvien yritysten mallinnukset perustuvat ns. FICO-malleihin, jotka hallitsevat luottopisteytysmarkkinoita ainakin Yhdysvalloissa (www.privacyrights.org). FICO on Fair Isaac Inc.:n kehittämä malli, josta yritys ei anna sen tarkempaa tietoa, kuin että se pohjautuu tilastollisiin menetelmiin.
22 22 muuttujaan, selittävää muuttujaa voidaan silti käyttää mallissa, koska kausaalisuus ei ole edellytys ennustamiselle. Toisin kuin pankeilla, perintätoimistolla ei ole tiedossa velallisen ammattia, jollei velallinen itse ole sitä ilmoittanut ottaessaan yhteyttä perintätoimistolta saamansa maksuvaatimuksen johdosta. Näin ollen perintätoimiston tekemässä pisteytyksessä ei ole mahdollista testata ammattia yhtenä muuttujista. Jos ammattia kuitenkin käytetään yhtenä rakennettavan mallin muuttujana, tulee miettiä voidaanko sen avulla tehdä päätelmiä kuluttajan maksukyvystä. Käytännössä ammatti kertoo vain kuluttajan asemasta yhteiskunnassa, mutta se ei kerro tarkemmin ansiotulosta tai maksukyvystä. Pelkästään ammattinimikkeiden perusteella ei voida nähdä yhteyttä kuluttajan tulotasoon tai varallisuuteen. Koska perintätoimistolla on mahdollista saada käyttöönsä kuluttajan ansiotulotiedot, voidaan ansiotuloa pitää riittävänä tietona kuluttajan maksukyvystä Maksuhäiriöt ja luottotietomerkinnät Suomessa julkista rekisteriä yksityishenkilöiden luottotiedoista ylläpitää Suomen Asiakastieto Oy eli SAT. Vähittäismaksutavan yleistyminen luvuista lähtien sekä luotonvalvonnan keskittäminen yhtiöiden pääkonttoreihin lisäsivät luottotietojen tarvetta. Tästä tarpeesta johtuen luottotietoyhdistykset ja liikepankit yhdessä tukku- ja vähittäiskaupan toimijoiden kanssa perustivat vuonna 1961 osamaksukaupan tueksi Luottokontrolli Oy:n, joka jakoi toteamuksia yksityishenkilöiden osamaksusopimuksista ja mahdollisista maksuhäiriöistä. Nykyisin henkilöluottotiedot rajoittuvat lainsäädännöllisistä 17 syistä maksuhäiriöihin. Luottotietomarkkinoista SAT:lla on melkein 80 %:n markkinaosuus. SAT kerää tiedot kulutusluottohäiriöistä, velkomustuomioista tai varattomuudesta rahoitus- ja muilta luottoyhtiöiltä, käräjäoikeuksista ja ulosottoviranomaisilta. (Suomen Asiakastieto, 2010.) Yleisesti ottaen merkintä luottotiedoissa on negatiivinen signaali luotonhakijasta. Merkintää voidaankin käyttää pisteytyksessä yhtenä muuttujana, koska siitä voidaan päätellä velallisen kykyä hoitaa maksusitoumuksia. Yritykset voivat ostaa SAT:lta palveluja. Esimerkiksi pankit ja perintätoimistot voivat tarkistaa luotonhakijan tiedot SAT:n rekisteristä, josta nähdään maksuhäiriöiden lisäksi 17 Ks.aikaisemmin mainittu henkilötietolaki.
23 23 muut luottotietomerkinnät 18. Luottotiedoista on saatavilla muun muassa ulosoton toteama varattomuus tai luottokorttiin liittyvä maksuhäiriö. Pankki pystyy arvioimaan luotonhakijan kelpoisuutta tarkastamalla hakijan luottotiedot SAT:n rekisteristä. Perintätoimisto pystyy arvioimaan rekisterissä olevien aikaisempien varattomuusesteiden perusteella sen, kannattaako velallisasiakasta viedä perinnän aloittamisen jälkeen haasteelle heti vai vasta myöhemmin. Jos velallisella on todettu maksuhäiriömerkintä esimerkiksi vain kuukausi ennen tarkasteluhetkeä, ei velallista kannata haastaa uudesta asiasta. Haastaminen ei ole kannattavaa, koska velallisen tuloissa tai varallisuudessa tapahtuu harvoin merkittäviä muutoksia lyhyellä aikavälillä. Maksuhäiriöillä on erilaiset tallennusajat, joten maksuhäiriömerkinnän laji määrittää sen, kuinka kauan merkintä säilyy rekisterissä. Jos velallinen maksaa saatavan kokonaan pois, hänellä on mahdollista lisätä tieto saatavan loppuun hoitamisesta rekisteriin. Tällaisessa tapauksessa luotonantaja näkee, että aikaisempi velka on hoidettu. Luottotietojen puhdistumista voidaan pitää velallisen saamana hyötynä saatavan poismaksamisesta, joten puhtaat luottotiedot voivat toimia kannustimena maksamiselle. Merkintä luottotiedoissa voi estää asunnon vuokraamisen, vakuutuksen saamisen tai kännykkäliittymän avaamisen. Välttääkseen maksuhäiriömerkinnän negatiivisia vaikutuksia, velallinen voi hoitaa erääntyneen saatavan ennen perinnän etenemistä haasteelle ja näin välttyä vakavalta merkinnältä Väestörekisteri, viranomaiset ja kuluttajan antamat tiedot Luottolaitokset ja perintäalan yritykset voivat hankkia tietoja kuluttajista väestörekisteristä. Väestörekisteristä nähdään kuluttajan nykyinen osoite sekä edelliset osoitteet, joissa kuluttaja on asunut. Rekisteristä nähdään myös päivämäärät, jolloin kuluttaja on vaihtanut osoitetta. Jos osoitetietoja ei jostain syystä ilmoiteta luottohakemuksessa, ne on mahdollista saada väestörekisteristä. Luottohakemuksissa kysytään luotonhakijan sen hetkisiä osoitetietoja ja aikaa, jonka hakija on asunut kyseisessä osoitteessa. Pisteytysmallissa voidaankin käyttää asumisaikaa yhtenä muuttujista kuten Steenacker ja Goovaerts (1989) ovat tehneet rakentamassaan estimointimallissa. 18 Yksinkertaistettu lista maksuhäiriömerkinnöistä ja muista luottotiedoista selityksineen löytyy kohdasta LIITE 1.
24 24 Luottohakemuksissa selvitetään asumistietojen lisäksi luotonhakijan ansio- ja muut tulot. Jos hakemuksessa ei kysyttäisi tulotietoja, ansio- ja pääomatulotiedot olisi mahdollista saada verottajalta. Tulotietoja on käytetty muuttujana muun muassa Steenackerin ym. (1989) mallissa, jossa määriteltiin uuden myönnetyn luoton todennäköisyyttä olla hyvä tai huono eli tulla maksetuksi sopimuksen mukaisesti tai jäädä maksamatta. Tiedot, joita luotonhakijasta kerätään, kootaan pankin järjestelmään. Vaikka pankki saa monenlaista tietoa luottohakemuksesta, pankin ei tarvitse toimittaa näitä tietoja, kun luotto siirretään perintään maksujen laiminlyöntien takia. Näin ollen perintätoimistolla ei ole käytettävissä kuluttajan itsensä antamia tietoja. Luottohakemusta vastaavaa keinoa ei ole perintäalalla olemassa velallisasiakkaan tietojen keräämiseksi, joten käytettävissä oleva tieto perustuu viranomaisilta saatavilla oleviin tietoihin. Näitä tietoja ovat esimerkiksi nimi, sosiaaliturvatunnus, osoite sekä ansio- ja pääomatulot. 2.5 Pysyväistulohypoteesi ja kulutuskäyttäytyminen Velallisen haluun ja kykyyn maksaa erääntynyt saatava voivat vaikuttaa erilaiset asiat, kuten aikaisemmin todettiin. Yksi tekijä lisää maksusuorituksen taustalla voi olla palkanmaksupäivän ja maksuvaatimuksen eräpäivän läheisyys. Melvin (2006) on tutkinut Englannissa palkkapäivän ja sen ympärillä tapahtuvan kulutuksen yhteyttä. Tutkimus koski henkilöitä, joiden palkanmaksupäivä on kerran kuukaudessa. Pysyväistulohypoteesin mukaan kulutuksella ja palkkapäivällä ei ole yhteyttä vaan henkilö kuluttaa tasaisesti yli ajan. Melvin löysi kuitenkin tilastollista merkitsevyyttä kulutuksen muutoksen ja palkkapäivän välillä. Kuluttajalla voi olla mahdollisuus valita erän maksupäivä, kun hänelle on myönnetty luotto. Esimerkiksi suurimmissa pankeissa Suomessa laina-asiakas voi valita kulutustai korttiluotonsa eräpäivän. Jos kuluttajalle annetaan tällainen valintamahdollisuus, olisi rationaalista valita eräpäiväksi palkanmaksupäivä tai sitä seuraava päivä, koska tällöin kuluttajalla olisi maksusuoritukseen vaadittava rahamäärä vielä käytössä. Kun luottojen käyttäytymistä seurataan ja luottoja pisteytetään, eräpäivän ja maksusuorituksen päivien välistä erotusta voidaan käyttää yhtenä muuttujana, kun halutaan kartoittaa mahdollisia tulevia maksurästejä. Esimerkiksi useamman päivän viiveet eräpäivän ja suorituksen välillä muutaman kuukauden sisällä voisivat mahdollisesti indikoida, että maksusuorituksia ei tulla tekemään tulevaisuuden luottoerille.